Diari Oficial de la Generalitat Valenciana


Sumari del DOGV 8812, del 15-05-2020 (2020/3441)

RESOLUCIÓ de 8 de maig de 2020, de la Direcció General d'Obres Públiques, Transport i Mobilitat Sostenible, de suspensió de llicències en l'àmbit del Pla especial de l'àrea logística de Sagunt (València).
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8812

Data del DOGV
:   15-05-2020

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2020/3441


Data del document
:   08-05-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * pla d'urbanisme

RESOLUCIÓ de 8 de maig de 2020, de la Direcció General d'Obres Públiques, Transport i Mobilitat Sostenible, de suspensió de llicències en l'àmbit del Pla especial de l'àrea logística de Sagunt (València). [2020/3441]  
En vista de la proposta de suspensió de llicències per part de la Subdirecció General de Mobilitat, de data 7 de maig de 2020, relativa a l'àmbit de l'expedient CMAYOR/2017/30/136 «Redacció del Pla especial de l'àrea logística de Sagunt (València)» i de conformitat amb els següents atecedents de fet:  
1. Amb data 5 de juny de 2002, i mitjançant resolució del conseller d'Obres Públiques, Urbanisme i Transports, es va aprovar definitivament el Pla Especial de Delimitació de Terrenys per a la constitució de patrimoni públic de sòl per a ús industrial. L'objecte d'aquest pla especial és la delimitació d'una àrea de sòl no urbanitzable comuna per a la constitució de patrimoni públic de sòl. Sobre els terrenys d'aquest pla, es pretén ara desenvolupar el Pla especial de l'àrea logística de Sagunt (Parc Sagunt II), en un àmbit de 6.602.340 m² de superfície.  
  
2. Amb data 14 d'abril de 2018 es va iniciar el contracte de «Redacció del Pla Especial de l'Àrea Logística de Sagunt (València)», dins de la delimitació de terrenys indicada, que correspon amb el denominat Sector II de Parc Sagunt. A data de la present, el tràmit es troba en fase d'avaluació ambiental estratègica (EAE), i recentment s'ha emés el document d'abast corresponent a aquest instrument de planejament mitjançant l'acord de 31.10.2019, de la Comissió d'Avaluació Ambiental (CEA) de la Generalitat (expedient núm. 8/0612-EIA).  
  
3. És pertinent a l'interés públic acordar la suspensió de la tramitació i atorgament de totes les llicències i declaracions responsables urbanístiques per part de l'Ajuntament de Sagunt dins de l'àmbit territorial del Pla especial de l'àrea logística de Sagunt, amb vista a preservar les previsions de l'ordenació urbanística en tramitació.  
Aquest àmbit ve delimitat en els plans de la pàgina 7 i de la pàgina 10 del document inicial estratègic i esborrany del pla publicat en la web de la Conselleria d'Agricultura, Desenvolupament Rural, Emergència Climàtica i Transició Ecològica (Servei de EAE): http://www.agroambient.gva.es/va/web/evaluacion-ambiental/buscador-de-expedientes. En el pla de la pàgina 10 del document, l'àmbit està representat en color verd.  
  
4. El 7 de maig de 2020, el Servei de Planificació d'aquesta Subdirecció General emet un informe en què es conclou que és possible procedir a la suspensió de llicències prevista en l'article 64 de la Llei 5/2014, de la Generalitat, d'Ordenació del Territori, Urbanisme i Paisatge (LOTUP), conforme amb el que s'indica en l'informe del Servei de Règim Jurídic i Inspecció Territorial signat pel director general d'Urbanisme de data 7 de maig de 2020, en els termes indicats en aquest, i que l'òrgan promotor competent per a acordar aquesta suspensió és la Direcció General d'Obres Públiques, Transport i Mobilitat Sostenible de la Conselleria de Política Territorial, Obres Públiques i Mobilitat.  
  
Fonaments de dret  
1. L'article 44.3 de la Llei 5/2014, de la Generalitat, d'Ordenació del Territori, Urbanisme i Paisatge (LOTUP) estableix: «La Generalitat pot assumir la redacció de plans i programes d'àmbit municipal per a l'exercici de les seues competències sectorials. La promoció, tramitació, aprovació i gestió d'aquests plans correspondrà a la conselleria competent per raó de la matèria sectorial que els motive, amb un informe previ de l'òrgan competent en matèria d'urbanisme i avaluació ambiental i territorial, si és el cas.»  
  
2. L'article 64 de la LOTUP estableix:  
«1. L'administració promotora del pla podrà acordar la suspensió de la tramitació i atorgament de llicències de parcel·lació de terrenys, edificació i demolició, per a àmbits determinats, amb la finalitat de facilitar l'estudi o reforma de l'ordenació urbanística.  
2. La suspensió tindrà una duració màxima de dos anys. Aquest termini s'interromprà, amb alçament de la suspensió, si, transcorregut un any, no se sotmet a exposició pública la proposta de pla.  
3. Després de l'exposició al públic d'un pla en tramitació, es reprendrà la suspensió, o s'iniciarà si no s'haguera adoptat amb anterioritat, fins que es complete el termini de dos anys màxim. En els àmbits delimitats de suspensió de llicències, només podran concedir-se llicències per a obres o actuacions compatibles amb l'antiga i la nova ordenació. Per a facilitar la compatibilitat, l'acord de suspensió de llicències podrà excusar el compliment d'aspectes accessoris de la nova ordenança, regulant-ho degudament.  
4. L'eficàcia de l'acord de suspensió, o la represa d'aquesta, requereix la publicació en el Diari Oficial de la Generalitat Valenciana, on indicaran els àmbits i el tipus de llicències afectades per la suspensió o anunciant el seu abast per remissió al document exposat al públic.  
5. La suspensió de llicències implicarà, també, la dels acords aprovatoris de nous programes d'actuació en la zona afectada. Els programes d'actuació ja aprovats i encara vigents abans de la suspensió de llicències no es veuran afectats, llevat que en acordar-la es faça constar expressament, sense perjudici de les indemnitzacions que siguen procedents.»  
3. L'article 8.3 de la Llei 40/2015, de règim jurídic del sector públic, estableix: «Si alguna disposició atribueix la competència a una administració, sense especificar l'òrgan que l'ha d'exercir, s'entendrà que la facultat d'instruir i resoldre els expedients correspon als òrgans inferiors competents per raó de la matèria i del territori. Si hi ha més d'un òrgan inferior competent per raó de matèria i territori, la facultat per a instruir i resoldre els expedients correspondrà al superior jeràrquic comú d'aquests.»  
D'aquest precepte es dedueix que l'òrgan competent per a instruir el present procediment, i adoptar tots els actes administratius necessaris per a impulsar-lo, és la Direcció General d'Obres Públiques, Transport i Mobilitat Sostenible de la Conselleria de Política Territorial, Obres Públiques i Mobilitat.  
En virtut del que s'ha exposat, resolc:  
  
Primer  
Suspendre la tramitació i atorgament de totes les llicències i declaracions responsables urbanístiques per part de l'Ajuntament de Sagunt dins de l'àmbit territorial del Pla Especial de l'Àrea Logística de Sagunt (Parc Sagunt II), amb la finalitat de facilitar la reforma de l'ordenació urbanística en tramitació. En aquest sentit, l'Ajuntament de Sagunt no podrà concedir en aquest àmbit cap de les anteriors llicències, ni tramitar cap de les anteriors declaracions responsables, durant un termini de 2 anys comptats a partir de l'endemà de la publicació de la present resolució. Tot això en els termes de l'article 64 de la LOTUP.  
  
  
Segon  
Ordenar la publicació de la present resolució en el Diari Oficial de la Generalitat Valenciana (DOGV).  
  
Tercer  
Correspon l'aclariment de qualsevol dubte en la interpretació de la present resolució a la Direcció General d'Obres Públiques, Transport i Mobilitat Sostenible.  
  
Contra la present resolució, que posa no fi a la via administrativa, es podrà interposar recurs d'alçada davant de la Secretaria Autonòmica d'Obres Públiques, Transport i Mobilitat Sostenible, en el termini d'un mes comptat des de l'endemà de la seua publicació, de conformitat amb el que s'estableix en els articles 121 i 122 de la Llei 39/2015, del procediment administratiu comú de les administracions públiques, sense perjudici que puga exercir qualsevol altre recurs que estime oportú.  
  
  
València, 11 de maig de 2020.- La directora general d'Obres Públiques, Transport i Mobilitat Sostenible: Roser Obrer Marco.